
Бүген Белем көнендә Түбән Камада “Ладушки” яңа балалар бакчасы ачылды. Яңа бакча ачылу белән шәһәр кешеләрен Татарстан Республикасы Президенты Рөстәм Миңнеханов һәм Россия Федерациясе Президентының Тулы вәкаләтле вәкиле Михаил Бабич котладылар.

«Ладушки» яңа балалар бакчасы республика программасы буенча төзелде – аның бәясе 140 млн. сум. Бакча 280 урынлык, анда шулай ук логопед, психолог, телләр өйрәнү кабинетлары, сенсор бүлмәсе һәм шулай ук спелео-бүлмә бар.

Бүген тантаналы чарада Россия Федерациясе Президентының Тулы вәкаләтле вәкиле Михаил Бабич балаларны һәм аларның ата-аналарын яңа уку елы башлану белән һәм гаҗәеп матур бакча ачылу белән котлады.

Ул билгеләп үткәнчә, Татарстанда яңа балалар бакчаларын төзү программасы уңышлы гамәлгә ашырыла.

Татарстан Республикасы Президенты Рөстәм Миңнеханов шулай ук Түбән Кама халкын балалар бакчасы ачылу белән котлады. «Балалар – безнең киләчәгебез. Һәм без Татарстанда өченче ел рәттән уңай демография күрсәткечләре белән горурланабыз, - диде Татарстан Республикасы Президенты. - Ә Түбән Кама бу казанышка зур өлеш кертә».

Рөстәм Миңнеханов төзүчеләргә матур бина өчен рәхмәт белдерде. Һәм программаның дәвам итәчәген ассызыклады.

Шуннан соң мөхтәрәм кунаклар бәләкәчләр белән бергә бинаны карап чыктылар.
Рөстәм Миңнеханов һәм Михаил Бабич Түбән Камада яңа балалар бакчасы ачтылар